《园乐诗为东园伯丈赋十二韵》
明代·周是修

先生结发好丘园，老隐非同学圃樊。绿竹盛时长少事，紫萝深处寂无諠。

垦添荒址馀多地，灌引清渠出有源。水暖鱼虾随瓮汲，畦春蛙蚓逐锄翻。

晚菘漫采苗兼韭，乱莽閒薅卉杂萱。红甲绀牙浮土面，碧莎苍耳护墙根。

午窗棋罢云行影，夜院香消月过痕。松下斗茶联石鼎，花边劝酒倒银樽。

琴坛久任封苔净，砚沼常因洗药浑。植得芝兰沾花雨，树来梅柳发晴暾。

驱驰攘攘怜南北，栖止洋洋自旦昏。谁识先生真乐趣，浩歌落落信乾坤。

作者简介：（1354—1402）明江西泰和人，名德，以字行。少孤力学，洪武末举明经，为霍丘县学训导，建文间为衡王府纪善，留京师，预翰林纂修。好荐士，屡陈国家大计。燕兵入京城，自经于应天府学尊经阁。尝辑古今忠节事为《观感录》。